Tesla Fremviser Cybercab i Danmark

Tesla er virkelig i vælten for tiden – fra styrtblødende salgstal til en (i Europa i hvert fald) ekstremt upopulær CEO i Elon Musk, der bliver ved med at dele vandene med falske nyheder og

Fra den 12. marts kan Cybercab opleves i Teslas showroom i Køge.

Cybercab blev præsenteret i oktober 2024 ved We, Robot-eventet sammen med Robovan og Optimus. Køretøjet er potentielt en fuldt autonom robotaxi uden rat og pedaler, der kan bestilles via Tesla-appen. Der er dog ret langt fra den model der bliver udstillet i Køge til den “ægte” vare, for Tesla har endnu store vanskeligheder med at lave fuldt selvkørende biler – på trods af, at Elon Musk har lovet teknologien igen og igen i løbet af de sidste efterhånden mange år.

Tesla fremhæver i pressemeddelelsen autonom teknologi som en faktor, der kan reducere energiforbrug, mindske trafikbelastning og forbedre sikkerheden i trafikken. Ifølge virksomheden viser data, at førerassistentsystemer kan reducere risikoen for ulykker. Indtil videre har Tesla dog været i ret store problemer på grund af flere uheld hvor Tesla’er har været involveret i alvorlige uheld med autopiloten slået til. Tesla har dog hver gang henholdt sig til, at softwaren endnu kun er i beta og derfor skal overvåges konstant – noget, der altså ikke skulle være nødvendigt i den endelige version af Cybercab.

Alle nuværende Tesla-modeller har Autopilot som standard, og fremtidige opdateringer skal bringe fuldt selvkørende funktioner til eksisterende køretøjer. Der er dog tvivl om, om den eksisterende hardware i biler solgt til private nogensinde vil være i stand til at blive 100% selvkørende, på trods af Musks løfter.

Danskere kan opleve Cybercab i Teslas showroom i Køge frem til den 21. marts. Læs mere om eventet her.